Document ID: 32000D0147

32000D0147
L 050/14
SLUŽBENI LIST EUROPSKE UNIJE
ODLUKA KOMISIJE
od 8. veljače 2000.
o provedbi Direktive Vijeća 89/106/EEZ u vezi s razredbom reakcije na požar građevnih proizvoda
(priopćena pod brojem dokumenta C(2000) 133)
(Tekst značajan za EGP)
(2000/147/EZ)
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Direktivu Vijeća 89/106/EEZ od 21. prosinca 1988. o usklađivanju zakona i drugih propisa država članica u odnosu na građevne proizvode (1), kako je izmijenjena Direktivom 93/68/EEZ (2), a posebno njezine članke 3., 6. i 20.,
budući da:
(1)
U članku 3. stavku 2. i stavku 3. Direktive 89/106/EEZ navodi se da, s obzirom na različite razine zaštite građevinskih objekata koje mogu prevladavati na nacionalnoj, regionalnoj ili lokalnoj razini, svaki ključni zahtjev može dovesti do uspostave razreda u interpretacijskim dokumentima. Ti su dokumenti objavljeni kao „Komunikacija Komisije u vezi s interpretacijskim dokumentima Direktive Vijeća 89/106/EEZ (3)”.
(2)
Stavkom 4.2.1. interpretacijskog dokumenta br. 2. opravdava se potreba za različitim razinama ključnog zahtjeva u odnosu na tip, namjenu i lokaciju građevinskog objekta, nacrta objekta i raspoloživosti intervencijskih sredstava.
(3)
U stavku 2.2. interpretacijskog dokumenata br. 2. navodi se određeni broj međusobno povezanih mjera za ispunjenje ključnog zahtjeva „Sigurnost u slučaju požara” koje zajedno doprinose definiranju strategije sigurnosti u slučaju požara koja se u državama članicama može razvijati na različite načine.
(4)
Stavkom 4.2.3.3. interpretacijskog dokumenta br. 2. identificira se jedna od ovih mjera, koje prevladavaju u državama članicama, koja uključuje ograničenje nastanka i širenja požara i dima na prostoru izvora požara (ili na danom području), ograničenjem udjela građevnih proizvoda u rasplamsavanju požara.
(5)
Definicija razreda za ključni zahtjev djelomično ovisi o razini takvog ograničenja.
(6)
Razina tog ograničenja može se izraziti jedino različitim razinama reakcije proizvoda na požar s obzirom na njihovu konačnu primjenu.
(7)
Stavkom 4.3.1.1. interpretacijskog dokumenta br. 2. određuje se da će se za omogućavanje procjene reakcije proizvoda na požar pripremiti usklađeno rješenje kojim se mogu iskoristiti pokusi, u potpunom ili laboratorijskom opsegu, koji odgovaraju predviđenom tijeku požara u stvarnosti.
(8)
Usklađeno rješenje nalazi se u sustavu razreda koji nisu uključeni u interpretacijski dokument.
(9)
Sustav razreda ustanovljen za ovu namjenu odnosi se na neodređeni broj pokusnih metoda već otprije poznatih europskim tijelima za normizaciju.
(10)
Odlukom Komisije 94/611/EZ od 9. rujna 1994. o primjeni članka 20. Direktive 89/106/EEZ o građevnim proizvodima (4), koji opisuje sustav razreda, ne naznačuje se prag razreda B, C i D, zbog toga što pojedinačni pokus gorenja nije bio dovoljno dobro razrađen u to vrijeme.
(11)
Sad su na raspolaganju odgovarajući podaci, stoga Odluku 94/611/EZ treba zamijeniti novom koja uključuje pragove razreda i neke prilagodbe tehničkom napretku. Alternativne postupke pokusa treba podrobno opisati u budućoj europskoj normi ili odluci Komisije, na temelju sporazuma između Komisije i država članica, nakon savjetovanja s CEN/Cenelec-om i EOTA-om.
(12)
Mjere predviđene ovom Odlukom u skladu su s mišljenjem Stalnoga odbora za graditeljstvo,
DONIJELA JE OVU ODLUKU:
Članak 1.
1. U slučaju kad je konačna primjena građevnog proizvoda takva da može doprinijeti nastanku i širenju požara i dima na prostoru (ili području) izvora požara ili šire, proizvod se razvrstava na temelju svoje reakcije na požar, uzimajući u obzir razredbeni sustav utvrđen u tablicama 1. i 2. u Prilogu.
2. Proizvodi se razmatraju u odnosu na njihovu konačnu primjenu.
Ako razredba, temeljena na normiranim pokusima i kriterijima navedenim u tablicama 1. i 2. u Prilogu, nije prikladna, može se upotrijebiti jedno ili više referentnih predviđanja (odgovarajući pokus(i) koji predstavlja(ju) dogovoreno(-a) predviđanje(-a) opasnosti), u skladu s predviđenim postupkom za alternativne pokuse.
Članak 2.
Odluka 94/611/EZ ovime se stavlja izvan snage.
Upućivanja na odluku stavljenu izvan snage smatraju se upućivanjima na ovu Odluku.
Članak 3.
Ova je Odluka upućena državama članicama.
Sastavljeno u Bruxellesu 8. veljače 2000.

Labels: 1
20
7
3
12